CELEX: 32010L0058
Language: mt
Date: 2010-08-23 00:00:00
Title: Direttiva tal-Kummissjoni 2010/58/UE tat- 23 ta’ Awwissu 2010 li temenda d-Direttiva tal-Kunsill 91/414/KEE fir-rigward tal-estensjoni tal-użu tas-sustanza attiva iprodione  Test b’relevanza għaż-ŻEE

24.8.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 221/12
            
         DIRETTIVA TAL-KUMMISSJONI 2010/58/UE
   tat-23 ta’ Awwissu 2010
   li temenda d-Direttiva tal-Kunsill 91/414/KEE fir-rigward tal-estensjoni tal-użu tas-sustanza attiva iprodione
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (1), u b’mod partikolari t-tieni inċiż tat-tieni sottoparagrafu tal-Artikolu 6(1) tagħha,
   Billi:
   
               (1)
            
            
               L-iprodione kienet inkluża bħala sustanza attiva fl-Anness I tad-Direttiva 91/414/KEE bis-saħħa tad-Direttiva tal-Kummissjoni 2003/31/KE (2).
            
         
               (2)
            
            
               Meta applika għall-inklużjoni tal-iprodione, in-notifikatur uniku tagħha Bayer ressaq dejta dwar l-użi bħala fungiċida, liema dejta sostniet il-konklużjoni ġenerali li wieħed jistenna li prodotti li jipproteġu l-pjanti li fihom l-iprodione għandhom jissodisfaw ir-rekwiżiti ta’ sikurezza stabbiliti fl-Artikolu 5(1)(a) u (b) tad-Direttiva 91/414/KEE.
            
         
               (3)
            
            
               Barra għal dak l-użu, DEVGEN, notifikatur ieħor, applika għal emenda li tippermetti li l-iprodione jintuża bħala nematiċida. Sabiex tkun sostnuta din l-estensjoni tal-użu, in-notifikatur DEVGEN ressaq informazzjoni addizzjonali.
            
         
               (4)
            
            
               Franza evalwat l-informazzjoni mressqa u fit-12 ta’ Jannar 2010 infurmat lill-Kummissjoni li waslet għall-konklużjoni li l-estensjoni tal-użu mitluba ma tikkawżax riskji oħrajn barra dawk li diġà kienu kkunsidrati fid-dispożizzjonijiet speċifiċi għall-iprodione fl-Anness I tad-Direttiva 91/414/KEE u fir-rapport ta’ reviżjoni tal-Kummissjoni dwar is-sustanza. B’mod partikolari, Franza ħejjiet bosta addendi għar-rapport ta’ analiżi fl-oqsma kkonċernati tal-analiżi tar-riskju u li l-konklużjonijiet tiegħu jikkonfermaw li kien aċċettat li jkun hemm din l-estensjoni tal-użu.
            
         
               (5)
            
            
               Għalhekk huwa ġustifikat li jkunu modifikati d-dispożizzjonijiet speċifiċi għall-iprodione.
            
         
               (6)
            
            
               Għaldaqstant huwa xieraq li d-Direttiva 91/414/KEE tiġi emendata skont dan.
            
         
               (7)
            
            
               Il-miżuri stipulati f’din id-Direttiva huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DIN ID-DIRETTIVA:
   Artikolu 1
   L-Anness I tad-Direttiva 91/414/KEE huwa emendat kif stipulat fl-Anness ma’ din id-Direttiva.
   Artikolu 2
   L-Istati Membri għandhom jadottaw u jippubblikaw sa mhux iktar tard mill-24 ta’ Diċembru 2010, il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Huma għandhom minnufih jikkomunikaw lill-Kummissjoni t-test ta’ dawk id-dispożizzjonijiet, kif ukoll tabella ta’ korrelazzjoni bejn dawk id-dispożizzjonijiet u din id-Direttiva.
   Għandhom japplikaw dawn id-dispożizzjonijiet mill-25 ta’ Diċembru 2010.
   Meta l-Istati Membri jadottaw dawn id-dispożizzjonijiet, dawn għandu jkollhom referenza għal din id-Direttiva jew għandhom ikunu akkumpanjati b’referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir din ir-referenza.
   Artikolu 3
   Din id-Direttiva għandha tidħol fis-seħħ fl-għoxrin jum wara dak li fih tiġi ppubblikata f’Il-Ġurnal Uffiċjali tal-Unjoni Ewropea.
   Artikolu 4
   Din id-Direttiva hija indirizzata lill-Istati Membri.
   
      Magħmul fi Brussell, it-23 ta’ Awwissu 2010.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 230, 19.8.1991, p. 1.
   
      (2)  ĠU L 101, 23.4.2003, p. 3.
   
      ANNESS
      Fl-Anness I tad-Direttiva 91/414/KEE, ir-ringiela 50 hi sostitwita b’dan li ġej:
      
         
                     Nru
                  
                  
                     L-isem Komuni, Numri ta’ Identifikazzjoni
                  
                  
                     Isem skont l-IUPAC
                  
                  
                     Purità (1)
                     
                  
                  
                     Dħul fis-seħħ
                  
                  
                     Skadenza għall-inklużjoni
                  
                  
                     Dispożizzjonijiet speċifiċi
                  
               
                     “50
                  
                  
                     Iprodione
                     Nru tal-CAS 36734-19-7
                     Nru CIPAC 278
                  
                  
                     3-(3,5-diklorofenil)-Nisopropil-2,4-diossi-immidażolidina-1-karbossimid
                  
                  
                     960  g/kg
                  
                  
                     fl-1 ta’ Jannar 2004.
                  
                  
                     fil-31 ta’ Diċembru 2013.
                  
                  
                     Jista’ jiġi awtorizzat biss l-użu bħala fungiċida u nematiċida.
                     Għall-implimentazzjoni tal-prinċipji uniformi tal-Anness VI, għandhom jitqiesu l-konklużjonijiet tar-rapport ta’ reviżjoni dwar l-iprodione, u b’mod partikolari l-Appendiċi I u II tiegħu, kif iffinalizzat mill-Kumitat Permanenti dwar il-Katina Alimentari u s-Saħħa tal-Annimali fit-3 ta’ Diċembru 2002. F’din l-analiżi ġenerali, l-Istati Membri:
                     
                                 —
                              
                              
                                 għandhom joqogħdu partikolarment attenti għall-potenzjal ta’ kontaminazzjoni tal-ilma ta’ taħt l-art meta s-sustanza attiva tiġi applikata f’rati għolja ta’ użu (partikolarment fil-ħaxix, jew turf) fuq il-ħamrija aċiduża (bil-pH taħt is-6) f’kundizzjonijiet klimatiċi vulnerabbli,
                              
                           
                                 —
                              
                              
                                 Iridu jqisu sewwa r-riskju li jinħoloq għall-invertebrati akkwatiċi jekk is-sustanza attiva tiġi aplikata direttament viċin l-ilmijiet tal-wiċċ. Fejn hu l-każ, għandhom ikunu applikati miżuri ta’ tnaqqis tar-riskju.”
                              
                           
               
      
         (1)  Aktar dettalji dwar l-identità u l-ispeċifikazzjoni tas-sustanza attiva jinsabu fir-rapport ta’ reviżjoni.